FOREOL WEDDI		 	Y Pedwerydd Sul ar Bymtheg wedi’r Drindod 2026

Tra pery’r ddaear, ni pheidia pryd hau a medi, oerni a gwres, haf a gaeaf, dydd a nos. 
Genesis 8:22

Gwelodd Duw y cwbl a wnaeth, ac yr oedd yn dda iawn.			Genesis 1:31

Bydd yr hwn sydd yn rhoi had i’r heuwr a bara iddo’n ymborth yn rhoi had i chwithau ac yn ei amlhau; bydd yn peri i ffrwyth eich haelioni gynyddu. 			2 Corinthiaid 9:10

Aeth rhai i’r môr mewn llongau, a gwneud eu gorchwylion ar ddyfroedd mawr; gwelsant hwy weithredoedd yr Arglwydd, a’i ryfeddodau yn y dyfnder. 			Salm 107:23–24
 
Dywedodd ein Harglwydd Iesu Grist: 
“Y gorchymyn cyntaf  yw, ‘Gwrando, O Israel, yr Arglwydd ein Duw yw’r unig Arglwydd, a châr yr Arglwydd dy Dduw â’th holl galon Ac â’th holl enaid ac â’th holl feddwl ac â’th holl nerth.’
Yr ail yw hwn, ‘Câr dy gymydog fel ti dy hun.’ 
Nid oes gorchymyn arall mwy na’r rhain.”
Amen. Arglwydd, trugarha.
 
Distawrwydd.							[Penllinio]

Cyffeswn yn ostyngedig ein pechodau wrth yr hollalluog Dduw.
 
Arglwydd ein Duw,
yn ein pechod yr ydym wedi osgoi dy alwad.
Y mae ein cariad atat fel cwmwl y bore,
fel y gwlith a gilia’n gynnar.
Trugarha wrthym;
gwared ni rhag barn;
rhwyma ein clwyfau ac adfywia ni
yn Iesu Grist ein Harglwydd. Amen.
 
Rhodded yr Arglwydd i ni faddeuant
a rhyddhad o’ch pechodau,
amser i wella eich bywyd
a gras a chysur yr Ysbryd Glân. Amen.

Dewch, addolwn ac ymgrymwn,
plygwn ein gliniau gerbron yr Arglwydd a’n gwnaeth.
 
Dduw pob bywyd a chynnydd a chynhaeaf,
y mae dy Fab, y Bugail Da,
yn adnabod ei ddefaid wrth eu henwau,
a’i ddefaid yn ei adnabod ef.
Fel yr wyt ti, trwy weithredoedd natur,
yn ein dwyn i ddyfnach dealltwriaeth o’th gariad,
bydded inni ofalu am bopeth a greaist
ac, â chalonnau diolchgar,
lawenhau yn rhyfeddod y ddaear.
Bendigedig fyddo Duw am byth.
[EMYN										Sefyll ]
 
SALM										 [Eistedd]
Psalm 114. 1-6 , 19-23
1	Molwch yr Arglwydd. Diolchwch i'r Arglwydd, oherwydd da yw, ac y mae ei gariad hyd byth.
2	Pwy all draethu gweithredoedd nerthol yr Arglwydd, neu gyhoeddi ei holl foliant?
3	Gwyn eu byd y rhai sy'n cadw barn, ac yn gwneud cyfiawnder bob amser.
4	Cofia fi, Arglwydd, pan wnei ffafr â'th bobl; ymwêl â mi, pan fyddi'n gwaredu,
5	imi gael gweld llwyddiant y rhai a ddewisi, a llawenhau yn llawenydd dy genedl, a gorfoleddu gyda'th etifeddiaeth di.
6	Yr ydym ni, fel ein hynafiaid, wedi pechu; yr ydym wedi troseddu a gwneud drygioni.
19	   Gwnaethant lo yn Horeb, ac ymgrymu i'r ddelw,
20	  gan newid yr un oedd yn ogoniant iddynt am ddelw o ych yn pori gwellt.
21	  Yr oeddent wedi anghofio Duw, eu Gwaredydd, a oedd wedi gwneud pethau mawrion yn yr Aifft,
22	  pethau rhyfeddol yng ngwlad Ham, a phethau ofnadwy ger y Môr Coch.
23	  Felly dywedodd ef y byddai'n eu dinistrio, oni bai i Moses, yr un a ddewisodd, sefyll yn y bwlch o'i flaen, i droi'n ôl ei ddigofaint rhag eu dinistrio.
Gogoniant i’r Tad / ac i’r / Mab :ac / i’r– / Ysbryd / Glân;
fel yr oedd yn y dechrau, •
y mae yn awr ac y / bydd yn / wastad :
yn oes / oesoedd. / A–/men.
   
Y DARLLENIAD O’R HEN DESTAMENT
Darlleniad o Exodus   (32.1-14)
Pan welodd y bobl fod Moses yn oedi dod i lawr o'r mynydd, daethant ynghyd at Aaron a dweud wrtho, "Cod, gwna inni dduwiau i fynd o'n blaen, oherwydd ni wyddom beth a ddig-wyddodd i'r Moses hwn a ddaeth â ni i fyny o wlad yr Aifft."
	Dywedodd Aaron wrthynt, "Tynnwch y tlysau aur sydd ar glustiau eich gwragedd a'ch meibion a'ch merched, a dewch â hwy ataf fi."
	Felly tynnodd yr holl bobl eu clustlysau aur, a daethant â hwy at Aaron. Cymerodd yntau y tlysau ganddynt, ac wedi eu trin â chŷn, gwnaeth lo tawdd ohonynt. Dywedodd y bobl, "Dyma, O Israel, dy dduwiau a ddaeth â thi i fyny o wlad yr Aifft."
	Pan welodd Aaron y llo tawdd, adeiladodd allor o'i flaen a chyhoeddodd, "Yfory bydd gŵyl i'r Arglwydd."
	Trannoeth codasant yn gynnar ac offrymu poethoffrymau, a dod â heddoffrymau; yna eisteddodd y bobl i fwyta ac yfed, ac ymroi i gyfeddach.
	Dywedodd yr Arglwydd wrth Moses, "Dos i lawr, oherwydd y mae'r bobl y daethost â hwy i fyny o wlad yr Aifft wedi eu halogi eu hunain. Y maent wedi cilio'n gyflym oddi wrth y ffordd a orchmynnais iddynt; gwnaethant iddynt eu hunain lo tawdd, ac y maent wedi ei addoli ac aberthu iddo, a dweud, 'Dyma, O Israel, dy dduwiau a ddaeth â thi i fyny o wlad yr Aifft.'"
	Dywedodd yr Arglwydd wrth Moses, "Yr wyf wedi gweld mor wargaled yw'r bobl hyn; yn awr, gad lonydd imi er mwyn i'm llid ennyn yn eu herbyn a'u difa; ond ohonot ti fe wnaf genedl fawr."
	Ymbiliodd Moses â'r Arglwydd ei Dduw, a dweud, "O Arglwydd, pam y mae dy lid yn ennyn yn erbyn dy bobl a ddygaist allan o wlad yr Aifft â nerth mawr ac â llaw gadarn? Pam y caiff yr Eifftiaid ddweud, 'Â malais yr aeth â hwy allan, er mwyn eu lladd yn y mynyddoedd a'u difa oddi ar wyneb y ddaear'? Tro oddi wrth dy lid angerddol, a bydd edifar am iti fwriadu drwg i'th bobl. Cofia Abraham, Isaac ac Israel, dy weision y tyngaist iddynt yn d'enw dy hun a dweud, 'Amlhaf eich disgynyddion fel sêr y nefoedd, a rhoddaf yr holl wlad hon iddynt, fel yr addewais, yn etifeddiaeth am byth.'"
	Yna bu'n edifar gan yr Arglwydd am iddo fwriadu drwg i'w bobl.
Dyma air yr Arglwydd. 	Diolch a fo i Dduw.

Distawrwydd.

Cân y Brawd Haul (Gweddi Sant Ffransis)
1	Arglwydd dyrchafedig, holla/lluog • a / da :
i ti y bo’r mawl a’r gogoniant • yr an/rhydedd / a’r – / fendith.
2	I ti, y Goruchaf, yn unig / y per/thynant : ac nid oes neb teilwng i / alw / ar dy / enw.
3	Boed / mawl • i ti / Arglwydd : gyda’th / holl – / grea/duriaid,
4	Yn enwedig y / brawd – / haul : yr wyt yn goleuo / trwyddo • y / dydd i / ni.
‡5	Y mae’n hardd a thanbaid yn ei / fawr ys/blander :
yn arwydd o/honot / ti • y Go/ruchaf.
6	Boed / mawl • i ti / Arglwydd : am y chwaer / lleuad / a’r – / sêr;
7	Clir a drud/fawr • a / hyfryd : y ffurfiwyd / hwy yn / y ffur/fafen.
8	Boed / mawl • i ti / Arglwydd : am / y – / brawd – / gwynt
9	Ac am awyr a chwmwl ac / wybren / glir :
a phob tywydd yr wyt ti trwyddynt yn / cynnal • dy / grea/duriaid.
10	Boed / mawl • i ti / Arglwydd : am / y – / chwaer – / dŵr,
11	Sy’n ddef/nyddiol • a / gwylaidd : yn / werth–/fawr a / phur.
12	Boed / mawl • i ti / Arglwydd : am / y – / brawd – / tân
13	Y goleuir trwyddo y / nos i / ni : 
y mae’n hardd ac yn llawen, yn / llawn – / cryfder • a / nerth.
14	Boed / mawl • i ti / Arglwydd : am ein / chaer – / y fam / ddaear.
15	Sy’n ein cynnal / a’n rhe/oli : 
ac yn cynhyrchu ffrwythau amrywiol a / blodau / lliwgar • a / glaswellt.
16	Boed / mawl • i ti / Arglwydd : gan bawb sy’n maddau am eu bod yn dy garu di •
A chan bawb sy’n di/oddef / gwendid • a / thrallod.
17	Gwyn fyd y sawl a ddwg y pethau hyn, er dy fwyn / mewn tang/nefedd :
cânt goron / gennyt / ti • y Go/ruchaf.
18	Boed / mawl • i ti / Arglwydd : am ein / chwaer mar/wolaeth • y / corff,
19	Na all neb byw / ddianc / rhagddi : 
gwae’r sawl sydd yn / marw • mewn / pechod / marwol.
20	Gwyn fyd y sawl a geir yn gwneud dy ewyllys / sanctaidd / di :
oherwydd nis niweidir / gan yr / ail far/wolaeth.
21	Molwch a bendithiwch yr Arglwydd • di/olchwch / iddo :
a gwasanaethwch ef mewn / gosty/ngeiddrwydd / mawr.
[Dim Mawlgan]

Y DARLLENIAD O’R TESTAMENT NEWYDD		[Eistedd]
Darlleniad o Philipiaid   (4.1-9)
Am hynny, fy nghyfeillion, anwyliaid yr wyf yn hiraethu amdanynt, fy llawenydd a'm coron, safwch yn gadarn fel hyn yn yr Arglwydd, fy nghyfeillion annwyl.
	Yr wyf yn annog Euodia, ac yn annog Syntyche, i fyw'n gytûn yn yr Arglwydd. Ac yn wir y mae gennyf gais i tithau, fy nghydymaith cywir dan yr iau: rho dy gymorth i'r gwragedd hyn a gydymdrechodd â mi o blaid yr Efengyl, ynghyd â Clement a'm cydweithwyr eraill, sydd â'u henwau yn llyfr y bywyd.
	Llawenhewch yn yr Arglwydd bob amser; fe'i dywedaf eto, llawenhewch. Bydded eich hynawsedd yn hysbys i bob dyn. Y mae'r Arglwydd yn agos. Peidiwch â phryderu am ddim, ond ym mhob peth gwneler eich deisyfiadau yn hysbys i Dduw trwy weddi ac ymbil, ynghyd â diolchgarwch. A bydd tangnefedd Duw, sydd goruwch pob deall, yn gwarchod dros eich calonnau a'ch meddyliau yng Nghrist Iesu.
	Bellach, gyfeillion, beth bynnag sydd yn wir, beth bynnag sydd yn anrhydeddus, beth bynnag sydd yn gyfiawn a phur, beth bynnag sydd yn hawddgar a chanmoladwy, pob rhinwedd a phopeth yn haeddu clod, myfyriwch ar y pethau hyn. Y pethau yr ydych wedi eu dysgu a'u derbyn, eu clywed a'u gweled, ynof fi, gwnewch y rhain; a bydd Duw'r tangnefedd gyda chwi.
Dyma air yr Arglwydd. 	Diolch a fo i Dduw.

Distawrwydd.

 
Cantigl o’r Efengyl: Benedictus Dominus Deus Israel 		[Sefyll]

1	Bendigedig fyddo / Arglwydd • Dduw / Israel :am iddo ymweld â’i / bobl a’u / prynu • i / ryddid;
2	Cododd waredigaeth / gadarn • i / ni : yn / nhŷ – / Dafydd • ei / was –
3	Fel y llefarodd trwy enau ei bro/ffwydi / sanctaidd : yn yr / oesoedd / a – / fu –
4	Gwaredigaeth / rhag • ein ge/lynion : ac o afael / pawb • sydd yn / ein ca/sáu;
5	Fel hyn y cymerodd drugaredd / ar ein • hyn/afiaid : a / chofio • ei gy/famod / sanctaidd,
6	Y llw a dyngodd wrth / Abraham • ein / tad : y rhoddai inni gael ein / hachub • o / afael • ge/lynion,
7	A’i addoli yn ddi-ofn mewn sancteiddrwydd / a chyf/iawnder : ger ei fron ef / holl – / ddyddiau • ein / bywyd.
8	A thithau, fy mhlentyn, gelwir di yn / broffwyd • y Go/ruchaf : oherwydd byddi’n cerdded o flaen yr Arglwydd i / bara/toi ei / lwybrau,
9	I roi i’w bobl wybodaeth am / ware/digaeth : trwy fa/ddeuant / eu pe/chodau.
10	Hyn yw trugaredd / calon • ein / Duw : fe ddaw â’r wawrddydd / oddi / uchod • i’n / plith,
11	I lewyrchu ar y rhai sy’n eistedd yn nhywyllwch / cysgod / angau :
a chyfeirio ein / traed i / ffordd tang/nefedd. 
Gogoniant i’r Tad / ac i’r / Mab : ac / i’r– / Ysbryd / Glân;
fel yr oedd yn y dechrau, • y mae yn awr ac y / bydd yn / wastad :
yn oes / oesoedd. / A–/men.
 

Y DARLLENIAD O’R EFENGYL						[Sefwch]
Gwrandewch Efengyl Crist yn ôl Sant Mathew   (22.1-14)
	Gogoniant i ti, O Arglwydd.

A llefarodd Iesu drachefn wrthynt ar ddamhegion. "Y mae teyrnas nefoedd," meddai, "yn debyg i frenin, a drefnodd wledd briodas i'w fab. Anfonodd ei weision i alw'r gwahoddedigion i'r neithior, ond nid oeddent am ddod.
	"Anfonodd eilwaith weision eraill gan ddweud, 'Dywedwch wrth y gwahoddedigion, "Dyma fi wedi paratoi fy ngwledd, y mae fy mustych a'm llydnod pasgedig wedi eu lladd, a phopeth yn barod; dewch i'r neithior."'  Ond ni chymerodd y gwahoddedigion sylw, ac aethant ymaith, un i'w faes, ac un arall i'w fasnach. A gafaelodd y lleill yn ei weision a'u cam-drin yn warthus a'u lladd. Digiodd y brenin, ac anfonodd ei filwyr i ddifetha'r llofruddion hynny a llosgi eu tref.
	"Yna meddai wrth ei weision, 'Y mae'r wledd briodas yn barod, ond nid oedd y gwahoddedigion yn deilwng. Ewch felly i bennau'r strydoedd, a gwahoddwch bwy bynnag a gewch yno i'r wledd briodas.' Ac fe aeth y gweision hynny allan i'r ffyrdd a chasglu ynghyd bawb a gawsant yno, yn ddrwg a da. A llanwyd neuadd y wledd briodas gan westeion. 
	"Aeth y brenin i mewn i gael golwg ar y gwesteion a gwelodd yno ddyn heb wisg briodas amdano. Meddai wrtho, 'Gyfaill, sut y daethost i mewn yma heb wisg briodas?' A thrawyd y dyn yn fud. Yna dywedodd y brenin wrth ei wasanaethyddion, 'Rhwymwch ei draed a'i ddwylo a bwriwch ef i'r tywyllwch eithaf; bydd yno wylo a rhincian dannedd.'
	"Y mae llawer, yn wir, wedi eu gwahodd, ond ychydig wedi eu hethol."
Dyma Efengyl yr Arglwydd. 	Moliant i ti, O Grist.

Distawrwydd.
 
MYFYRDOD								 gan y Parch. Beth Davies

Rwy’n siŵr ein bod ni i gyd yn hoffi dathlu priodas lle rydyn ni yng nghwmni teulu a ffrindiau yn mwynhau ein hunain a  dyma ni heddiw yn darllen am ddameg  Y Wledd Briodas. Dyma yn wir  symbol o hanes iachawdwriaeth Iesu  sy’n cyrraedd  uchafbwynt ei fywyd. Y brenin yw Duw sy'n paratoi dathliad nefol i'w fab. Mae'r gweision yn broffwydi o`r gorffennol sydd  wedi'u hanfon i wahodd y Bobl i`r wledd nefolaidd sef pobl Israel ond  fe welwn eu bod yn gwrthod. Yn wir, mae rhai yn cael eu curo a'u lladd. Roedd Duw mor gynddeiriog fel y bydd yn dinistrio dinas Jerwsalem ac yn anfon gweision ac yr Apostolion i wahodd pawb sy`n cynnwys y  da a drwg fel ei gilydd. Bydd y rhai sydd heb eu gwisgo'n iawn - hynny yw, y rhai nad ydynt wedi gwneud gweithredoedd da, yn cael eu bwrw allan a'u taflu. Dyma gwestiwn sy'n werth ei ofyn: Beth sy'n rhaid inni ei wneud i gael ein hachub? Efallai y byddai rhai ohonom yn cael amser caled yn ateb hyn hyd yn oed ar ôl blynyddoedd lawer o astudiaethau Beiblaidd a mynychu gwasanaethau wythnosol yn ogystal â darllen y Beibl. Heddiw, gallwn ddiolch i Dduw oherwydd gofynnwyd y cwestiwn dros ddwy fil o flynyddoedd yn ôl: “Meistr, beth sy'n rhaid i mi ei wneud i gael bywyd tragwyddol?” (Mth 19:18) Yr ateb yw ffydd a gweithredoedd da. Credwch yn yr hwn a anfonodd y Tad, a bywhau'r hyn yr  ydych yn ei gredu. Dywedodd Iesu, “Myfi yw'r atgyfodiad a'r bywyd, ni fydd pwy bynnag sy'n byw ac yn credu ynof fi yn marw byth. Ydych chi'n credu?" ( In 11:26 ) Ie, Arglwydd, rydyn ni wedi dod i gredu! Rydyn ni i gyd wedi cael gwahoddiad i'r wledd! 
Estynnodd yr Arglwydd ei freichiau i gofleidio ei bobl, a cherddodd am filltiroedd i gasglu ei ddefaid. Treuliodd ei amser yn gweddïo, yn ymprydio, yn iachau'r cleifion ac yn helpu'r tlawd. Dioddefodd gymaint er ein mwyn ac felly priodol yw i  ni dderbyn ei wahoddiad.  Rydyn ni i gyd wedi cael gwahoddiad i'r wledd! Estynnodd yr Arglwydd ei freichiau i gofleidio ei bobl, a cherddodd am filltiroedd i gasglu ei ddefaid. Treuliodd ei amser yn gweddïo, yn ymprydio, yn iachau'r cleifion ac yn helpu'r tlawd. Dioddefodd gymaint, ond gosododd esiampl barhaus a barhaodd am byth! Ni ddaw'r wledd hon byth i ben er mai`r Swper Olaf yw`r enw gan  ei bod wedi ei pharatoi trwyddo Ef, gydag Ef ac ynddo Ef. Ni fydd y bwyd a'r diod byth yn rhedeg allan oherwydd ei gorff a'i waed ydyw wedi ei dywallt drosom er ein mwyn am byth. “Arglwydd, nid wyf yn deilwng i'ch derbyn, ond dywed  y gair, a chaff fy iachau!”

“Crëa galon lân ynof, O Dduw. 
Yr apostolion a oedd yn weision i’r Brenin a oedd yn arwain gorchymyn terfynol y Mab: “Ewch gan hynny a gwnewch ddisgyblion o’r holl genhedloedd, gan eu bedyddio yn enw’r Tad a’r Mab a’r Ysbryd Glân a dysgu iddynt gadw’r hyn a orchmynnais i. “(Mt 28:19)
Mae'r geiriau hyn yn annwyl iawn i mi. Flynyddoedd lawer yn ôl, wrth i mi gael fy ngalw i'r weinidogaeth roeddwn i'n meddwl bod angen gwyrth arnaf, cadarnhad bod yr Arglwydd yn wir yn fy ngalw. Roeddwn i'n  gwybod yn fy nghalon mai dyma`r ffordd ac yn wir dyma beth sydd wedi newid fy mywyd. Caeais fy llygaid ac agorais y Beibl yn y gobaith o ddod o hyd i ateb i’w alwad ac roedd y geiriau yn Mathew 28:19 wedi fy ysbrydoli.- “Ewch felly a gwnewch ddisgyblion o’r holl genhedloedd, gan eu bedyddio yn enw’r Tad, y Mab a'r Ysbryd Glân.`
Ychydig a sylweddolais ar y pryd  mai dyma lle y dylai ein llygaid, clustiau, tafodau, dwylo, calonnau, meddyliau ac ewyllys ddisgyn bob amser: ie gyda Gair Duw.
Heddiw, felly gadwech  inni rannu ein ffydd, ein gobaith a’n cariad yn yr Arglwydd a chydag  eraill a’u gwahodd i ddod i’r wledd lle mae digonedd o fwyd a diod yng nghwmni  Iesu mawr a thragwyddol. Amen
Gweddi- O Dduw sanctaidd a gwynfydedig, porthaist ni â chorff a gwaed dy Fab a’n llenwi â’th Ysbryd Glân:  bydded i ni dy anrhydeddu, nid yn unig â’n gwefusau ond â bywydau wedi eu cysegru i wasanaeth Iesu Grist ein Harglwydd.

DATGAN Y  FFYDD
Credo’r Bedydd
 
Yr wyf yn credu ac yn ymddiried yn Nuw Dad,
ffynhonnell pob bod a bywyd,
yr un yr ydym yn bod er ei fwyn.
 
Yr wyf yn credu ac yn ymddiried yn Nuw Fab,
a gymerodd ein natur ddynol ni,
a fu farw drosom ac a atgyfododd.
 
Yr wyf yn credu ac yn ymddiried yn Nuw Ysbryd Glân,
sy’n rhoi bywyd i bobl Dduw
ac yn amlygu Crist yn y byd.
 
Dyma ffydd yr Eglwys.
Dyma ein ffydd ni.
Yr ydym yn credu ac yn ymddiried yn un Duw,
Tad, Mab ac Ysbryd Glân. Amen.
 
[EMYN							Sefyll ]
 
Y GWEDDIAU				[Eistedd neu penllinio]

Mewn tangnefedd gweddïwn ar yr Arglwydd.
Arglwydd, yn dy drugaredd, gwrando ein gweddi.

Dros bawb yn eu gwaith a’u bywyd beunyddiol, dros ein teuluoedd, ein ffrindiau a’n cymdogion, a thros bawb sydd ar eu pen eu hunain. 
Arglwydd, yn dy drugaredd, gwrando ein gweddi.

Dros y gymuned hon, ein cenedl a’i llywodraeth a’r Brenin; dros bawb sy’n gweithio o blaid cyfiawnder, rhyddid a heddwch.
 Arglwydd, yn dy drugaredd, gwrando ein gweddi.
 
Dros iawn ddefnydd o’th greadigaeth; dros y rhai sy’n dioddef newyn, ofn, anghyfiawnder neu orthrwm.
 Arglwydd, yn dy drugaredd, gwrando ein gweddi.
 
Dros bawb sydd mewn perygl, galar neu unrhyw fath o drallod; dros y claf, y digyfaill a’r anghenus a thros bawb sy’n gweini arnynt.
 Arglwydd, yn dy drugaredd, gwrando ein gweddi.
 
Dros heddwch, cenhadaeth ac undod yr Eglwys; dros bawb sy’n cyhoeddi’r efengyl a phawb sy’n chwilio am y Gwirionedd.
 Arglwydd, yn dy drugaredd, gwrando ein gweddi. 
 
Dros Dorrien ein esgob a’r holl weinidogion; dros holl aelodau’r Eglwys.
 Arglwydd, yn dy drugaredd, gwrando ein gweddi.

Fel y dysgodd ein Hiachawdwr ni, gweddïwn yn eofn:
Ein Tad, yr hwn wyt yn y nefoedd,
sancteiddier dy enw;
deled dy deyrnas;
 gwneler dy ewyllys;
megis yn y nef, felly ar y ddaear hefyd.
Dyro i ni heddiw ein bara beunyddiol.
A maddau i ni ein dyledion,
fel y maddeuwn ninnau i’n dyledwyr.
Ac nac arwain ni i brofedigaeth;
eithr gwared ni rhag drwg.
Oherwydd eiddot ti yw’r deyrnas,
a’r gallu a’r gogoniant,
yn oes oesoedd. Amen.
 
Colect y Dydd.
O Dduw, gan na allwn hebot ti dy fodloni di;  yn dy drugaredd caniatâ fod i’th Ysbryd Glân ym mhob peth gyfarwyddo a llywio ein calonnau;  trwy Iesu Grist ein Harglwydd, y bo iddo gyda thi a’r Ysbryd Glân yr holl anrhydedd a gogoniant, yn awr ac am byth. Amen.

O Dduw, awdur tangnefedd a charwr cytundeb,
y mae dy adnabod di yn fywyd tragwyddol,
a’th wasanaethu yn rhyddid perffaith:
amddiffyn ni rhag holl ymosodiadau ein gelynion,
fel, a ninnau’n llwyr ymddiried yn dy nodded,
nad ofnwn allu neb o’n gwrthwynebwyr;
trwy Iesu Grist ein Harglwydd. Amen.
 
Dragwyddol Dduw a Thad,
y crewyd ni trwy dy allu
a’n prynu trwy dy gariad,
tywys a nertha ni â’th Ysbryd,
fel y gallwn ein rhoi ein hunain i ti
trwy garu a gwasanaethu’n gilydd;
yn Iesu Grist ein Harglwydd. Amen.
 

Bydded i Dduw ein Creawdwr,
sy’n dilladu’r lili ac yn porthi adar yr awyr,
ofalu amdanyn
a chynyddu cynhaeaf ein cyfiawnder trwy Iesu Grist ein Harglwydd, Amen.
 

[EMYN								Sefyll ]

EMYNAU AWGRYMOG
1. Bendigaid byth f'o enw Duw, /   A'n cododd ni â'i ras,

2.. O! anfon Di yr Yspryd Glân, /   Yn enw Iesu mawr,

3. Arglwydd Iesu, arwain f'enaid / At y Graig sydd uwch na mi,

